Predkladacia správa

	
	Vláda Slovenskej republiky  prerokovala 17. júna 1997  správu o účasti Slovenskej republiky v Spoločnej organizácii INTEROCEANMETAL a prijala v tejto súvislosti uznesenie č. 435.

	V bode C.2. predmetného uznesenia uložila ministerke zahraničných vecí v spolupráci s ministrom životného prostredia zabezpečovať plnenie úloh a účasť Slovenskej republiky na zasadnutiach zmluvných strán dohovoru OSN o morskom práve z 10. decembra 1982 a Dohody o uplatňovaní časti XI Dohovoru OSN o morskom práve z 29. júla 1994, ako aj na zasadnutiach Zhromaždenia Medzinárodnej organizácie pre morské dno (v ďalšom texte MOMD).

	Zasadnutia Zhromaždenia MOMD sa konajú každý rok v sídle MOMD v Kingstone na Jamajke, s ohľadom na rozsah programu v jednej alebo v dvoch častiach. V roku 2001 sa konalo 7. zasadnutie v jednej časti v dňoch 2. – 13. 7. 2002.

	Okrem obvyklých procedurálnych a volebných záležitostí sa začali prerokúvať tri dôležité témy:

a)	Pravidlá pre vyhľadávanie a prieskum hydrotermálnych polymetalických sulfidov.
b)	Pravidlá pre vyhľadávanie a prieskum feromangánových kôr bohatých na kobalt.
c)	Hodnotenie vplyvov na životné prostredie pri vyhľadávaní a prieskume surovín na morskom dne.

Posudzovanie uvedených troch tém bude pokračovať aj počas 8. zasadnutia MOMD v dňoch 5. – 16. 8. 2002 v Kingstone, najnovším vedeckým poznatkom  sa bude venovať odborný seminár dňa 7. 8. 2002 (príloha č. 1).

	Slovenská republika je členom Spoločnej organizácie Interoceanmetal (ďalej SO IOM – členmi sú SR, ČR, Poľsko, Rusko, Bulharsko a Kuba), založenej ešte v roku 1987. SO IOM je jedným z 12 pionierskych investorov a vykonávala prieskum v pridelenej  oblasti Tichého oceána. Po vykonaní prieskumu a redukcii pôvodne pridelenej prieskumnej plochy má SO IOM prednostné právo ťažby na území o rozlohe 75 000 km^2, ktoré leží na dne Tichého oceána medzi Mexikom a Havajskými ostrovmi. Hodnota úžitkových kovov mangánu, medi, niklu a kobaltu sa na území SO IOM odhaduje na 180 – 200 miliárd USD. Na roky 2001 – 2012 je naplánované riešenie technických otázok dobývania týchto surovín. K ťažbe sa prikročí vtedy, keď zásoby niektorých kovov na pevnine začnú  byť nedostačujúce, čo spôsobí rast svetových cien týchto kovov.

	Prestíž Slovenskej republiky v SO IOM  a v MOMD sa v posledných rokoch výrazne zvýšila. Splnomocnenc vlády SR p. Jozef Franzen viedol v roku 2001 obe zasadnutia Rady SO IOM v Štetíne ako zástupca predsedu, pre roky 2002 – 2003 bol zvolený za predsedu Rady SO IOM. Počas 7. zasadnutia MOMD v Kingstone v dňoch 2. – 13. 7. 2001 vystupoval vo funkcii viceprezidenta Zhromaždenia. V tejto funkcii bude vystupovať aj na začiatku 8. zasadnutia Zhromaždenia MOMD v Kingstone v dňoch 5. – 16. 8. 2002, pričom nie je vylúčené ani jeho znovuzvolenie do funkcie viceprezidenta.

	Z horeuvedených dôvodov považujeme účasť p. Franzena na 8. zasadnutí MOMD v Kingstone za žiadúcu. Podľa predchádzajúcich skúseností očakávame finančné náklady na túto cestu vo výške cca 100 000 Sk, resp. 2000 USD. Tieto sa budú hradiť  v rámci schválených limitov výdavkov Ministerstva životného prostredia SR.

	V roku 2001 pri schvaľovaní cesty p. Franzena na 7. zasadnutie MOMD odzneli názory, že z úsporných dôvodov by bolo vhodné túto cestu o niekoľko dní skrátiť. Rešpektujúc tieto názory navrhujeme, aby sa účasť p. Franzena na rokovaní ukončila 13. 8. 2002. Podľa prílohy č. 1 sa budú v dňoch 14. – 16. 8. 2002 riešiť asi len technické záležitosti (predpisy  o sulfidoch a kôrach bohatých na kobalt), kde účasť nášho zástupcu asi nebude nevyhnutná. Skrátenie cesty zabezpečí MŽP SR.